Naomi Mata’afa

Naomi Mata'afa (født 29. april 1957 i Apia) er en samoansk politiker og aristokrat. Hun leder partiet Fa'atuatua i le Atua Samoa ua Tasi (FAST), som etter en knepen valgseier ved valget i 2021 gjorde krav på statsministerposten, noe som utløste en konstitusjonell krise. Hun overtok statsministerposten 27. juli 2021.

Liv og virke

Bakgrunn 
Mata'afa kommer fra en aristokratisk familie, nært beslektet med innehavere av de høyeste titlene blant mataiene. Hun er datter av Faumuina Mulinu'u II, Samoas statsminister fra 1959 til 1970 og igjen fra 1973 til 1975. Moren, Fetauimalemau Mata'afa, var innvalgt i parlamentet fra valgkretsen Lotofaga, samme valgkrets som Mata'afa selv. Hun er høvding i klanen Mata'afa og har tittelen fiame.

Elleve år gammel ble hun sendt til kostskolen Samuel Marsden Collegiate School på New Zealand. I 1976 begynte hun å studere juss og statsvitenskap ved Victoria University of Wellington. I 1977 vendte hun tilbake til hjemlandet for å delta i rettsprosessen om farens titler. 20 år gammel fikk hun tittelen fiame.

Politisk karriere 
Mata'afa ble første gang valgt til Samoas parlament i 1985. I 1991 ble hun landets første kvinnelige statsråd da hun fikk ministerposten med ansvar for undervisning. Denne statsrådsposten hadde hun til 2006, da hun ble minister for kvinner, samfunn og sosial utvikling. Hun var justisminister fra 2011 ti 2016. Deretter var hun visestatsminister med ansvar for miljø og naturressurser.

Fram til 2020 representerte hun Human Rights Protection Party, men etter en disputt med statsminister Tuilaepa Aiono Sailele Malielegaoi om reform av land- og tittelretten gikk hun av fra regjeringen. Etter hvert overtok hun ledelsen av Fa'atuatua i le Atua Samoa ua Tasi (FAST).

Parlamentsvalget i 2021 endte med likt antall mandater for HRPP og FAST, hvorpå et uavhengig parlamentsmedlem gikk over til FAST slik at partiet fikk flertall. HRPP henviste da til grunnlovsregelen om minst 10 % kvinneandel for å få valgt inn et ekstra medlem fra sitt parti, et trekk som ble avvist av domstolen. Den sittende regjeringen, som fungerte som forretningsministerium, nektet å sammenkalle parlamentet innen fristen på 45 dager etter valg som grunnloven foreskriver. Retten bestemte at parlamentet skulle tre sammen 24. mai 2021, men dette ble tilsidesatt av landets statsoverhode. De nyvalgte parlamentsmedlemmene ble nektet adgang til parlamentet. Mandag 24. mai 2021 ble det holdt en seremoni utenfor parlamentet der Mata'afa ble innsatt som statsminister av sine FAST-representanter. Etter en lengre prosess fastslo landets høyesterett i juli 2021 at FAST var valgets vinner og at innsettelsen av Mata'afa som statsminister i mai var gyldig. Sittende statsminister erkjente etter dette nederlaget og Mata'afa kunne i praksis overta statsministerposten og danne regjering. Det skjedde 27. juli 2021.

Referanser 

Samoanske politikere
Personer fra Apia